CHO ย้ำบุ๊ค “เมล์ NGV” 100 คันแรกเข้า Q1/61 ทันที “สุรเดช” ลั่นรายได้ทั้งปีโตเกินเท่าตัว!
CHO ย้ำบุ๊ค "เมล์ NGV" 100 คันแรกเข้า Q1/61 ทันที "สุรเดช" ลั่นรายได้ทั้งปีโตเกินเท่าตัว!
27 มี.ค. 2561

นายสุรเดช ทวีแสงสกุลไทย ประธานเจ้าหน้าที่บริหาร CHO เปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า ภายหลังจากการส่งมอบรถเมล์ NGV ล็อตแรก จำนวน 100 คัน บริษัทฯจะสามารถบันทึกรายได้จากการส่งมอบมูลค่ารวม 388 ล้านบาท ได้ทันในช่วงไตรมาส 1/2561 ทันที
โดย CHO จะบันทึกรายได้เข้ามาทั้งหมดก่อน และจะทำการหักค่าใช้จ่ายจนเหลือเป็นกำไรสุทธิ จากนั้นจะแบ่งกำไรกับทาง บริษัท สแกน อินเตอร์ จำกัด (มหาชน) หรือ SCN ในสัดส่วน 50:50 เนื่องจาก CHO และ SCN ร่วมมือกันแบบกิจการค้าร่วม (Consortium) โดยทาง CHO เป็นผู้ลงทุนในส่วนของตัวรถ ขณะที่ทาง SCN เป็นผู้ลงทุนเกี่ยวกับแก๊ส NGV และด้านไฟแนนเชียล
นอกจากนี้จะมีรายได้ในส่วนของค่าซ่อมบำรุงระยะเวลา 10 ปี ทางขสมก.จะชำระให้เป็นรายเดือนในมูลค่า 915 บาท/คัน/วัน โดยในช่วงปีที่ 1-5 ส่วนในปีที่ 6-10 จะชำระที่ประมาณ 1,500 บาท/คัน/เดือน เนื่องจากรถมีอายุการใช้งานมากขึ้นจำเป็นต้องมีการซ่อมบำรุงมากขึ้น
สำหรับภาพรวมผลประกอบการปี 2561 บริษัทฯ มองว่ารายได้มีแนวโน้มที่จะเติบโตกว่าเท่าตัวจาก 1,500 ล้านบาท เมื่อปีก่อน เป็น 3,000 ล้านบาท เนื่องจากจะมีการบันทึกรายได้จากการส่งมอบรถเมล NGV มูลค่ากว่า 1,700 ล้านบาท รวมถึงมีมูลค่างานในมือ (Backlog) อีกกว่า 1,000 ล้านบาท อีกทั้ง บริษัทกับ SCN ยังมีความสนใจที่จะทำงานร่วมกันให้กับ ขสมก. เพิ่มเติม อาทิเช่น โครงการรถไฮบริด 700 คัน และรถไฟฟ้า 20 คัน
นอกจากนี้ บริษัทยังอยู่ระหว่างเตรียมลงนามในสัญญาเกี่ยวกับความมั่นคงของประเทศ ซึ่งมีมูลค่ากว่า 400 ล้านบาท อย่างไรก็ตามหากมีความชัดเจนทางบริษัทฯจะเปิดเผยข้อมูลอย่างเป็นทางการอีกครั้ง
 
ทั้งนี้ จากการตรวจสอบข้อมูลเพิ่มเติมของ “ข่าวหุ้นธุรกิจออนไลน์” พบว่า ก่อนหน้านี้ราคาหุ้น CHO ได้ปรับตัวขึ้นแรงไปอยู่ที่ระดับ 3.62 บาท เมื่อวันที่ 29 เม.ย.58 หลังชนะประมูลรถเมล์ NGV รอบแรก อย่างไรก็ตามในวันที่ 18 ม.ค.59 ทาง กสทช.ได้ออกมายกเลิกการจัดซื้อรถเมลล์ซึ่ง CHO เป็นผู้ชนะ เนื่องจากทางคณะกรรมการว่าด้วยการพัสดุด้วยวิธีทางอิเล็กทรอนิกส์ (กวพ.อ.) และคณะกรรมาธิการคมนาคม สภานิติบัญญัติแห่งชาติ (สนช.) มีความเห็นว่า ขสมก.ควรปรับปรุงเงื่อนไขการประกวดราคา (TOR) ใหม่ ส่งผลให้ราคาหุ้นปรับตัวลดลงอย่างต่อเนื่อง โดยลงมาสู่จุดต่ำสุดที่ 1.40 บาท เมื่อวันที่ 18 ม.ค. 59
อย่างไรก็ตาม ภายหลังจากมีการจัดประมูลครั้งใหม่ ซึ่งทาง CHO กลับมาเป็นผู้ชนะอีกครั้ง ส่งผลให้ราคาหุ้นเริ่มกลับมาร้อนแรงภายหลังจาก CHO และ SCN ได้มีการลงนามลงนามในสัญญาการซื้อขายรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรถโดยสาร จำนวน 489 คัน กับองค์การขนส่งมวลชนกรุงเทพ (ขสมก.) เมื่อวันที่ 27 ธ.ค.60
โดยล่าสุดในวันนี้ (27 มี.ค.61) ราคาหุ้น CHO ล่าสุด อยู่ที่ระดับ 1.75 บาท ปรับตัวขึ้น 0.07 บาท หรือ 4.17% ด้วยมูลค่าซื้อขาย 13.40 ล้านบาท ภายหลังจากรถเมล์ใหม่ 100 คันแรกได้ถูกนำมาให้บริการเป็นที่เรียบร้อยแล้ว
ทั้งนี้ หาก CHO ทำการส่งมอบรถเมล์ NGV ให้แก่ขสมก.จนครบจำนวน 489 คัน มูลค่ารวม 1.90 พันล้านบาท จากราคาขาย 3,880,000 บาท/คัน จะทำให้ในช่วงครึ่งหลังปี 2561 บริษัทฯจะมีรายได้จากค่าซ่อมบำรุงของทาง ขสมก.เพิ่มเข้ามาอีก 80 ล้านบาท ซึ่งรายได้ดังกล่าวจะมีการแบ่งสัดส่วนกับทาง SCN ในสัดส่วน 50:50 จึงเป็นที่น่าจับตาว่า รายได้ของ CHO ที่เกิดจากการส่งมอบรถเมล์ NGV ในปีนี้ จะส่งผลให้รายได้และกำไรของบริษัทเติบโตขึ้นอย่างมีนัยสำคัญ และจะเป็นปัจจัยที่ส่งผลให้นักลงทุนเข้ามาลงทุนในหุ้น CHO กันอีกครั้ง